**OBAVIJEST GRAĐANIMA O AGROTEHNIČKIM MJERAMA**

S obzirom da je u tijeku još jedna vegetacijska godina, svim vlasnicima i posjednicima poljoprivrednog zemljišta na području Općine Gračac skreće se pozornost na važnost održavanja poljoprivrednog zemljišta pogodnim za poljoprivrednu proizvodnju kroz primjenu agrotehničkih mjera i održavanja poljoprivrednih rudina.

Agrotehničke mjere predstavljaju skup zahvata koji podrazumijevaju minimalnu razinu obrade i održavanja poljoprivrednog zemljišta povoljnim za uzgoj biljaka, sprečavanje zakorovljenosti i obrastanja višegodišnjim raslinjem, suzbijanje organizama štetnih za bilje, gospodarenje biljnim ostatcima, održavanje organske tvari i humusa u tlu, održavanje povoljne strukture tla, zaštitu od erozije te održavanje plodnosti tla.

Održavanje poljoprivrednih rudina podrazumijeva održavanje živica i međa, održavanje poljskih putova, uređivanje i održavanje kanala oborinske odvodnje, sprječavanje zasjenjivanja susjednih čestica, sadnja i održavanje vjetrobranskih pojaseva.

Imajući u vidu navedeno, želimo skrenuti pozornost svima koji gospodare poljoprivrednim zemljištem da je u interesu dobre poljoprivredne prakse važno primjenjivati propisane agrotehničke mjere, jer na taj način ne samo da štitimo vlastitu proizvodnju, nego time pokazujemo i odgovornost prema drugim proizvođačima. Općina Gračac provodi nadzor nad provedbom Odluke o agrotehničkim mjerama, mjerama za uređivanje, održavanje poljoprivrednih rudina i posebnih mjera zaštite od požara na području Općine Gračac te u slučaju nepridržavanja odredbi ove odluke propisane su novčane kazne.

Također u ovo vrijeme obrade poljoprivrednih površina, moramo pozvati na maksimalan oprez prilikom spaljivanja korova, trave i drugog otpadnog materijala biljnog porijekla, u cilju zaštite osoba i imovine. **Loženje vatre je zabranjeno na svim otvorenim prostorima u razdoblju od 1. lipnja do 1. listopada 2025. godine, sukladno Odluci o mjerama zaštite** **od požara na otvorenom prostoru Zadarske županije.** **Za** **spaljivanje korova na području Općine Gračac vlasnici i posjednici poljoprivrednog zemljišta dužni su se obratiti VP Gračac ili DVD-u Srb.**

Osoba koja izazove požar kaznit će se novčanom kaznom za prekršaj, a posebno napominjemo kako se nepromišljenim radnjama može počiniti i kazneno djelo „Dovođenja u opasnost života i imovine opće opasnom radnjom ili sredstvom“  za koje se može izreći i zatvorska kazna.

Uz to, još jednom obavještavamo sugrađane, vlasnike poljoprivrednih površina, da održavaju svoje poljoprivredne površine kako nebi došlo do neželjenih posljedica. Dno obrasca